# בענין חיוב הלל מנשה יעקב בורדון

## הסוגיה

1. ע' בסוגית הש"ס ב**ערכין י, א – ב**: אמר רבי יוחנן משום רבי שמעון בן יהוצדק, שמונה עשר ימים שהיחיד גומר בהן את ההלל, שמונה ימי החג ושמונה ימי חנוכה ויום טוב הראשון של פסח ויום טוב (הראשון) של עצרת, ובגולה עשרים ואחד, תשעה ימי החג ושמונה ימי חנוכה ושני ימים טובים של פסח ושני ימים טובים של עצרת, מאי שנא בחג דאמרי' כל יומא ומאי שנא בפסח דלא אמרינן? כל יומא דחג חלוקין בקרבנותיהן דפסח אין חלוקין בקרבנותיהן. שבת דחלוקה בקרבנותיה לימא? לא איקרי מועד. ראש חודש דאיקרי מועד לימא? לא איקדיש בעשיית מלאכה וכו'. ראש השנה ויום הכפורים דאיקרו מועד ואיקדוש בעשיית מלאכה לימא? משום דר' אבהו, דאמר רבי אבהו ,אמרו מלאכי השרת לפני הקדוש ברוך הוא רבונו של עולם מפני מה אין ישראל אומרים שירה לפניך בר"ה וביום הכפורים, אמר להן אפשר מלך יושב על כסא הדין וספרי חיים וספרי מתים פתוחין לפניו וישראל אומרים שירה לפני וכו' ע"כ ע"ש.
2. לפי כל הנ"ל נראה שמחייבי חיוב קריאת כל ההלל הם חילוק קרבנות, שם מועד, וקדושת איסור מלאכה, אשר על כן אין חיוב הלל בששת הימים האחרונים של פסח, ולא בשבת, ולא בראש חודש. בכל יום שישנם בו המחייבים של חילוק קרבנות, שם מועד, וקדושת איסור מלאכה, יש חיוב הלל חוץ מראש השנה ויום הכיפורים משום הנהגת ה' ית' במידת הדין שמפקעת את החיוב.
3. ע' עוד בהמשך הסוגיה הנ"ל ב**ערכין י,ב**: והא חנוכה דלא הכי ולא הכי וקאמר? משום ניסא ע"כ. ביאור קושית הגמרא הוא שאין בחנוכה את המחייבים הדרושים לחייב קריאת כל ההלל, שהרי אין בחנוכה חילוק קרבנות, ואיו חנוכה נקרא מועד, ואין בו קדושת איסור מלאכה, ואם כן למה מחויבים בקריאת ההלל בחנוכה. ובתירוץ לקושיא זו מחדשת הגמרא שישנו מחייב חדש - הנס של חנוכה.

## הקושיות

1. וצריך ביאור בסוגיה הנ"ל. הרי הגמרא הצביעה על ג' מחייבים לחיוב כל ההלל ,והם חילוק קרבנות, שם מועד וקדושת איסור מלאכה. אלה הם מחייבים מספיקים לכל הימים אשר בהם אנו מחויבים בכל ההלל, חוץ מחנוכה. משום כך חידשה הגמרא מחייב חדש לגמרי שאין בו לכ' צד השוה למחייבים הנ"ל כדי לחייב את כל ההלל בחנוכה, דהיינו נס. לפ"ז ישנם שני סוגי מחייב נפרדים לאותו חיוב הלל. היאך יתכן שאנו מחויבים באותו חיוב של קריאת אותם הפסוקים של כל ההלל משום שני סוגי מחייבים השונים לגמרי זה מזה?
2. ע' ב**טורי אבן ראש השנה דף טז,א**: ר' יוסי אומר אדם נידון בכל יום ולרבי נתן בכל שעה. קשה לי מדאמר לקמן בפ"ד (דף לב ע"א) דבר"ה אין אומרים הלל מפני אפשר מלך יושב על כסא דין וספרי חיי' וספרי מתים פתוחין לפניו וישראל אומרי' שירה. א"כ לרבי יוסי ורבי נתן שראש השנה וכל ימות השנה שוין לדין א"כ לעולם לא נימא הלל לא בי"ט ולא בחנוכה. ואי ל"ל האי סברא דאמר מלך יושב על כסא הדין, בר"ה נמי נימא, ואותו קושיא תקשה נמי מהא דאר"י כמאן מצלינן האידנא אקצירי ואמריעי כר"י א"כ כיון דס"ל כר"י מדמצלינן, בטלת קריאת הלל לגמרי דה"ל תרתי דסתרי אהדדי, עש"ה.
3. תמצית קושית **טורי אבן** היא בדרך ממה נפשך, אם אנו פוסקים כר' יוסי שהאדם נידון בכל יום או כר' נתן שהאדם נידון בכל שעה, אז כל יום ישנו הנהגת מידת הדין, ולפי הסוגיה הנ"ל **בערכין** אין אומרים הלל ביום שיש בו הנהגת מידת הדין, היאך אנו אומרים הלל ביח' הימים שהיחיד גומר בהם את ההלל? ואם אנו פוסקים שמכל מקום אנו מחויבים בהלל ביח' הימים על אף שנוהגת בהם מידת הדין, א"כ נאמר הלל בראש השנה וביום הכיפורים?
4. האחרונים דנים בענין חיוב קריאת ההלל לנשים בחנוכה. ע' במשנה ב**סוכה לח,א**, מי שהיה עבד או אשה או קטן מקרין אותו [את ההלל] עונה אחריהן מה שהן אומרין ותבא לו מאירה, אם היה גדול מקרא אותו עונה אחריו הללויה, ע"כ. מבואר מן המשנה שאין האשה יכולה להוציא את האיש בחיוב הלל ומשום כן צריך האיש לענות אחריה אותם המילים של ההלל.
5. וע' ב**תוספות שם ד"ה מי שהיה עבד ואשה** וז"ל, משמע כאן דאשה פטורה מהלל דסוכות וכן דעצרת, וטעמא משום דמצוה שהזמן גרמא היא, אע"ג דבהלל דלילי פסחים משמע בפרק ערבי פסחים (דף קח.) דמחייבי בד' כוסות ומסתמא לא תיקנו ד' כוסות אלא כדי לומר עליהם הלל ואגדה, שאני הלל דפסח דעל הנס בא ואף הן היו באותו הנס אבל כאן לא על הנס אמור, עכ"ל. היסוד של התוספות הוא שנשים מחויבות בקריאת כל ההלל כאשר המחייב הוא הנס.
6. והרי לעיל הבאנו מסוגית הגמרא בערכין שהמחייב של הלל בחנוכה הוא הנס, וא"כ מדברי התוספות הנ"ל יש להסיק שיתחייבו נשים בהלל בחנוכה ג"כ, כמו שהן מחויבות בליל הסדר. וכן מצדדים כמה אחרונים.
7. וע' ב**רמב"ם בהלכות חנוכה ומגילה פרק ג הלכה יד**, אשר בפרק זה מביא כל הימים שגומרים בהם את ההלל, וז"ל ואם היה המקרא את ההלל קטן או עבד או אשה, עונה אחריהם מה שהן אומרין מלה מלה בכל ההלל וכו' ע"ש. ואין הרמב"ם מזכיר בשום מקום ששונה חנוכה מכל שאר הימים בחיוב נשים בקריאת ההלל. לפ"ז יש להקשות על הרמב"ם קושית התוספות הנ"ל. הרי חיוב הלל בחנוכה הוא משום הנס, ומ"מ נ' שאין נשים מחויבות בהלל בחנוכה לפי הרמב"ם, וא"כ למה נשים מחויבות בהלל בליל הסדר? ולמה באמת אין נשים מחויבות בהלל בחנוכה שהוא משום הנס כסוגית הגמרא?

## היסוד

1. נראה שיש לבאר סוגית הגמרא בערכין בב' דרכים. הדרך הא' בביאור הסוגיה הוא שמסקנת הגמרא היא שישנם ב' סוגי מחייבים שיכולים לחייב חיוב הלל, או חילוק קרבנות, שם מועד וקדושת איסור מלאכה,- או נס. ובאופן ביאור זה ביארנו את הסוגיה לעיל ונשארנו בצ"ב.
2. הדרך הב' בביאור הסוגיה הוא שאין חילוק קרבנות, שם מועד וקדושת איסור מלאכה מחד גיסא ונס מאידך גיסא, המחייבים של חיוב ההלל, אלא שהמחייב הוא שם יום מיוחד, שנקרא בלשון המשנה והגמרא יום שגומרים בו את ההלל. לפ"ז יש לבאר מסקנת סוגית הגמרא בערכין שכדי שתחול על יום מסוים תורת שם יום הלל ישנם ב' אופנים; או על ידי חילוק קרבנות, שם מועד וקדושת איסור מלאכה, או על ידי נס. ואין הדברים האלה מחייבים ישירים לחיוב הלל אלא הם עושים שתחול על יום מסוים תורת שם יום הלל, שהוא יום מיוחד. לפ"ז אין הנס של חנוכה מחייב את ההלל אלא הוא מחיל על ימי החנוכה תורת שם ימי הלל, וחלות תורת שם ימי הלל היא המחייבת קריאת ההלל בחנוכה.

## יישוב הקושיות

1. ע"פ הדרך הב' בביאור הסוגיה נ' ליישב את הקושיות שהקשינו. אין מסקנת סוגית ערכין שישנם שני סוגי מחייב נפרדים לאותו חיוב הלל, אלא המסקנא היא שישנם ב' אופנים להחיל על יום מסוים תורת שם יום הלל. עצם המחייב הוא אך ורק שם יום הלל.
2. וכן ע"פ יסוד זה נ' שאפשר ליישב קושית טורי אבן, שאם האדם נידון בכל יום או בכל שעה היאך אנו אומרים הלל ביח' הימים המוזכרים במשנה ובגמרא. לפי דברינו ניתן לבאר שראש השנה ויום הכיפורים יש להם חלות שם של ימי הדין, ועד כמה שחל עליהם שם ימי הדין אי אפשר לחול עליהם שם של ימי הלל, משום שלדעת ר' אבהו שני שמות אלה סותרים זה את זה – אם הוא יום הדין אי אפשר שיהיה גם יום הלל. אלא שאף לפי ר' יוסי ור' נתן שהאדם נידון בכל יום או בכל שעה, אין חלות שם יום דין חלה על כל יום, ולכן אפשר לחול על כל הימים האלה חלות שם ימי הלל.
3. ועל פי היסוד הנ"ל אפשר ליישב פסקו של הרמב"ם שאין נשים חייבות בהלל בחנוכה, שהוא משום נס, אף על פי שחייבות בהלל בליל הסדר, שהוא משום נס. החילוק בין ההלל של ליל הסדר וההלל של חנוכה הוא שהנס של חנוכה עושה את ימי החנוכה לימים מיוחדים אשר חלה עליהם חלות שם ימי הלל. זהו דין בימים. ברם חיוב ההלל בליל הסדר, שהוא משום נס, אינו משום שהוא יום הלל אלא משום שהנס בעצמו מחייב הלל זה באופן ישיר. על כן בחנוכה שחיוב ההלל בו הוא דין של היום, נחשב חיוב זה למצות עשה שהזמן גרמא, משא"כ בהלל של ליל הסדר שאין חיובו משום דין של היום, אלא משום דיני הסדר.
4. ונ' שבהרחבת היסוד הנ"ל, שישנה חלות שם יום הלל, אפשר גם לבאר למה בחר הרמב"ם לפסוק כל הלכות הלל בהלכות חנוכה דווקא, ולא בהלכות סוכה, אשר שם פוסק הלכות שמחת החג. הנימוק הוא שעצם תקנת החכמים של חנוכה הוא קביעת השם של ימי הלל על ח' הימים האלה. כל דיני חנוכה נובעים מקביעת שם יום הלל בימים אלה. ברם חג הסוכות יש לו שם ימי הלל משום חילוק קרבנות, שם מועד וקדושת איסור מלאכה. הענין המיוחד של חנוכה הוא שחכמים קבעו לו שם ימי הלל באופן ישיר ולא כתוצאה מענין אחר.
5. באמת מדויקים דברי הרמב"ם כנ"ל, שז"ל בפרק ג הלכה ג, ומפני זה התקינו חכמים שבאותו הדור, שיהיו שמונת הימים האלו, שתחלתן מליל חמשה ועשרים בכסלו, ימי שמחה והלל, וכו' ע"כ. בדברים אלה מונח שתקנת החכמים היתה להחיל על ימים אלה שם של ימי שמחה והלל.